
Sistemele de pensii publice


Sistemele europene de pensii se confruntă cu o provocare dublă de a rămâne stabile pe termen lung și capabile să ofere venituri adecvate. Scopul principal al pensiei este acela de a proteja persoanele în vârstă de sărăcie, permițându-le să se bucure de un standard de viață satisfăcător la bătrânețe. 

Obiectivele principale ale politicilor legate de pensii sunt următoarele: 

(i) sistemele de pensii trebuie să asigure venituri adecvate persoanelor cu vârste înaintate;


(ii) sustenabilitate financiară;


(iii) maximizarea angajării prin acordarea de stimulente persoanelor care pot avea o carieră îndelungată
.

Intensificarea fenomenului de îmbătrânire a populației pe parcursul următoarelor 3-5 decenii crește provocarea de a îndeplini aceste trei obiective importante. Populația cu vârsta de peste 60 de ani crește în prezent cu aproape două milioane în fiecare an, creștere de aproape două ori mai mare decât cea înregistrată la sfârșitul anilor ´90 și începutul anilor 2000. În același timp, numărul de persoane care lucrează, cu vârsta cuprinsă între 20 și 59 ani, scade în fiecare an
.


În perspectivă mai îndelungată, speranța de viață, care este de 65 de ani în UE-28, este de așteptat să crească cu aproximativ patru ani până în anul 2060.


Adecvarea sistemelor de pensiilor este măsurată prin capacitatea lor de a preveni sărăcia, gradul la care se înlocuiesc veniturile înainte de pensionare și cum se compară veniturile medii ale persoanelor cu beneficiile obținute la vârsta de pensionare. 
Riscul de sărăcie sau rata excluziunii sociale - 2014 și 2015 (%)

În ceea ce privește capacitatea de înlocuire a veniturilor din muncă înainte de pensionare, venitul net al pensiei care poate fi obținut în diferite state membre după 40 de ani de carieră variază de la 50% la 114% din veniturile medii (în 2013). Ratele de înlocuire tind să fie în general mai mari pentru cei cu un nivel mai scăzut al veniturilor și relativ mai mic pentru lucrătorii cu venituri ridicate, fapt care reflectă caracterul redistributiv al majorității sistemelor publice de pensii.


În 2015, 14,1% dintre cei cu vârsta de 65 de ani și peste au fost expuși riscului de sărăcie (adică nu se regăsește un procent de cel puțin 60% din venitul mediu obținut în țara respectivă), comparativ cu 18,1% pentru restul populației. Dar diferențele dintre ratele sărăciei în țările europene sunt mari, variind de la 4,56% în Ungaria până la 35,8% în Estonia.


Starea de sărăcie a persoanelor aflate la pensie continuă să fie o problemă în unele țări, în special pentru femei. Într-un număr de state membre, suma garantată pentru venitul minim nu acoperă nici măcar jumătate din pragul de risc al sărăciei.


În timp ce pensiile sunt principala sursă de venit pentru europenii în vârstă, standardele de trai depind și de alți factori, cum ar fi proprietatea asupra locuinței și averea deținută, accesul la alte beneficii (cum ar fi indemnizațiile de locuit sau de încălzire), accesul la servicii și gradul de ocupare a forței de muncă în statul respectiv. De asemenea, este important să se evalueze dacă venitul din pensie le permite vârstnicilor să-și satisfacă nevoile de îngrijire a sănătății, precum și alte aspecte specifice vârstei.


În întreaga lume, femeile au un nivel mai scăzut al pensiilor decât bărbații, în medie cu 40%. În UE, acest gen de diferență de pensie pentru persoanele cu vârste cuprinse între 65 - 79 ani, în 2014, a variat de la un nivel scăzut 3,7% în Estonia la un nivel de 48,8% în Cipru. Aceste lacune sunt consecințe ale diferențelor de gen în ceea ce privește venitul oficial obținut la locul de muncă (adică femei care au avut salarii mai mici, au lucrat part-time și au avut cariere mai scurte decât bărbații). 

Deși recentele reforme ale sistemelor publice de pensii au avut tendința de a îmbunătăți funcția de protecție, cele mai multe reforme au condus la scăderea ratelor de înlocuire (pensii în raport cu câștigurile anterioare). Ratele de înlocuire teoretice (TRR) sunt de așteptat să varieze de la aproximativ 40,1% până la aproximativ 92,5% în 2053, conform rapoartelor europene. 

Este important de remarcat modificarea TRR-urilor brute, componente ce relevă o scădere generală în drepturile de pensie publică (barele de culoare închisă din figura următoare). Calculul realizat pentru salariul mediu, evidențiază rate de înlocuire în sistemele pay-as-you-go care scad cu mai mult de 5% în 16 state membre și cu mai mult de 15% în 6 state membre ale Uniunii Europene. Este de așteptat ca acest decalaj să fie cel puțin în parte compensat de creșteri ale drepturilor din sistemele finanțate de stat. 


Drepturile pentru pensii vor fi din ce în ce mai mult finanțate din alte scheme (pilonii II sau III) care vor fi dependente de evoluția piețelor financiare.


Tendințele privind pensiile viitoare pot fi, de asemenea, evaluate cu o serie de indicatori derivați din proiecția cheltuielilor. Spre deosebire de TRR, raportul dintre rata beneficiilor
 și media brută a ratei de înlocuire
, reflectă în ansamblu cheltuielile pentru pensii. În general, proiecțiile pentru acești indicatori în perioada 2013-2060 confirmă tendința de scădere a viitoarelor rate de înlocuire în cazul pensiilor.

Dependența ratelor de înlocuire teoretice în procente
[image: image3.png]Figure 2 - Percentage points difference between 2013 and 2053 in gross TRRs, by type of pension

În anul 2015, gradul de ocupare al forței de muncă pentru lucrătorii cu vârsta cuprinsă între 55 și 64 de ani a variat de la 34,3% în Grecia, până la 74,5% în Suedia, cu o medie la nivelul UE-28 de 53,3%. Un nivel mai mic de 40% se înregistrează în alte patru țări, Slovenia, Luxemburg, Croația și Malta. 


Rata de ocupare a forței de muncă pentru femeile cu vârsta cuprinsă între 55-64 ani a variat de la 21,9% în Malta, la 72,1% în Suedia, media UE-28 fiind de 46,9%. În alte două țări, ratele de ocupare a forței de muncă pentru femei au fost sub 30% (Malta și Grecia). 

În 2014, diferența de gen în perioada de carieră profesională era încă semnificativă, cu o perioadă medie de cotizare de 32,7 ani pentru femei, cu 5,1 ani mai mică decât perioada medie a bărbaților - 37,8 ani. Această medie prezintă variații substanțiale între statele membre: diferența se ridică la 13,7 ani în Malta, 9,3 ani în Italia și 8 ani în Irlanda. 

Rata de ocupare a forței de muncă, grupa de vârstă 20 - 64 ani (2016)

Contribuția factorilor descompuși la modificarea cheltuielilor publice pentru pensii între 2013 și 2060 (prognoză) 

	Stat UE
	anul 2013
	Dependența de rata de contribuție
	Acoperirea ratei de contribuție
	Beneficiul contribuției
	Rata de angajare
	Efecte de interacțiune
	anul 2060

	Austria
	13.9
	9.4
	-3.3
	-4.1
	-0.5
	-0.6
	14.4

	Belgia
	11.8
	5.6
	-1.3
	-0.3
	-0.6
	-0.1
	15.1

	Bulgaria
	9.9
	6.7
	-3.1
	-2.5
	-0.9
	-0.3
	9.4

	Cipru
	9.5
	8.7
	-2.1
	-3.8
	-1.7
	-0.6
	9.3

	Cehia
	9.0
	6.8
	-3.6
	-1.0
	-0.6
	-0.5
	9.7

	Danemarca
	10.3
	3.6
	-3.6
	-2.0
	-0.5
	-0.2
	7.2

	Estonia
	7.6
	5.4
	-2.0
	-3.8
	-0.4
	-0.4
	6.3

	Finlanda
	12.9
	6.0
	-2.5
	-2.7
	-0.3
	-0.2
	12.9

	Franța
	14.9
	6.7 
	-3.2 
	-4.7 
	-1.0 
	-0.4 
	12.1 

	Germania
	10.0
	7.3 
	-1.3 
	-2.2 
	-0.4 
	-0.4 
	12.7 

	Grecia
	10.8
	6.4 
	-3.3 
	-5.0 
	-1.4 
	-0.4 
	6.9 

	Ungaria
	11.5
	7.8 
	-3.5 
	-1.9 
	-1.7 
	-0.5 
	11.4 

	Irlanda
	7.4
	6.0 
	-1.7 
	-2.1 
	-0.5 
	-0.4 
	6.3 

	Italia
	15.7
	8.0 
	-5.0 
	-2.1 
	-2.3 
	-0.5 
	13.8 

	Letonia
	7.7
	3.8 
	-1.4 
	-4.5 
	-1.7 
	0.6 
	9.3 

	Lituania
	7.2
	4.3 
	-2.2 
	-0.9 
	-0.5 
	-0.4 
	7.5 

	Luxemburg
	9.4
	6.8 
	-2.4 
	0.1 
	-0.3 
	-0.2 
	13.4 

	Malta
	9.6
	7.2 
	-0.9 
	-1.4 
	0.1 
	-0.2 
	13.4 

	Olanda
	6.9
	4.8 
	-2.2 
	-0.5 
	-0.5 
	-0.3 
	7.8 

	Polania
	11.3
	12.4 
	-5.2 
	-5.2 
	-0.8 
	-1.2 
	10.7 

	Portugalia
	13.8
	11.7 
	-3.1 
	-5.9 
	-1.9 
	-0.9 
	13.1 

	România
	8.2
	6.8 
	-2.3 
	-4.0 
	0.0 
	-0.6 
	8.1 

	Slovacia
	8.1
	11.3 
	-4.2 
	-2.6 
	-0.8 
	-1.0 
	10.2 

	Slovenia
	11.8
	9.7 
	-2.7 
	-1.4 
	-1.3 
	-0.6 
	15.3 

	Spania
	11.8
	8.9 
	-0.6 
	-4.4 
	-3.5 
	-0.9 
	11.0 

	Suedia
	8.9
	2.6 
	0.2 
	-3.7 
	-0.4 
	-0.1 
	7.5 

	Marea Britanie
	7.7
	3.9 
	-1.6 
	-0.7 
	-0.5 
	-0.2 
	8.4 

	EU 27
	11.3
	7.2 
	-2.6 
	-3.0 
	-1.0 
	-0.4 
	11.1 



Sustenabilitatea sistemului de pensii trebuie să aibă în vedere și aspectele fiscale și financiare dintre venituri și cheltuieli, precum și raportul dintre numărul de salariați și pensionari. Pentru a fi durabile pe termen lung, schemele de pensii trebuie să poată absorbi impactul îmbătrânirii populației fără destabilizarea finanțelor publice.


Cheltuielile pentru pensii reprezintă o mare parte din cheltuielile publice (în 2013, 11,3% din PIB în UE-28, variind de la 6,9% în Olanda, la 16,2% în Grecia), reprezentând un factor major pe termen mediu și lung pentru evoluția bugetului public.

Cheltuielile publice pentru pensii în Uniunea Europeană vor crește în perioada 2013-2040 cu 0,4%, până la un nivel de 11,7% din PIB, înainte de o ajustare în jos - 11% din PIB până în anul 2060.


Croația ar înregistra cea mai mare scădere din rata cheltuielilor publice pentru pensii (3,9 puncte procentuale din PIB), împreună cu Letonia, Danemarca (ambele 3,1%) și Franța (2,8). În Italia, Grecia, Suedia, Estonia, Spania, Portugalia și Polonia, scăderea ar varia de la 2 la 0,7% din PIB. Principalele cerințe ale unei astfel de scăderi sunt rata de înlocuire, rata ocupării forței de muncă și nivelul beneficiului.


Prin contrast, Luxemburgul ar avea cea mai mare creștere a cheltuielilor privind pensiile publice (4,1% din PIB), Slovenia (3,5%), Belgia (3,3%) și Malta (3,2%). Se estimează că Germania și Slovacia vor avea creșteri între 2 și 3% din PIB, în timp ce creșterea ar urma să fie moderată (0,7 până la 1,1%) în Irlanda, Olanda, Cehia și Marea Britanie. Cheltuielile ar rămâne în general stabile (+/- 0,5%) în Austria, Lituania, Finlanda, Cipru, Ungaria, România și Bulgaria.

Odată cu creșterea speranței de viață și scăderea vârstei de pensionare, cheltuielile bugetare cu schemele publice de pensii ar deveni nesustenabile. Potrivit experților, caracterul adecvat al sistemului public de pensii trebuie să aibă în vedere creșterea vârstei de pensionare. De asemenea, beneficiile din pensii pentru persoanele care au vârsta de pensionare, dar nu au vechimea necesară trebuie să se reducă. Drepturile vor trebui să reflecte mai mult contribuțiile și să se calculeze pe o bază actuarială. Reformele în domeniul pensiilor pot atinge acest obiectiv dacă iau nivelul de bază a unei cariere pentru calculul beneficiilor viitoare.


Sistemele de pensii pot ajuta la optimizarea ofertei de muncă pe durata vieții profesionale, în special pentru lucrătorii în vârstă, prin stabilirea unor stimulente importante și prin restricționarea accesului la pensionarea anticipată.


Amânarea pensionării și creșterea drepturilor pentru pensionarea întârziată pot contribui semnificativ la îmbunătățiri simultane în ceea ce privește sustenabilitatea și compatibilitatea schemelor de pensii publice.


Prin reducerea perioadelor de pensionare anticipată s-ar permite statelor membre să elibereze resurse care pot fi utilizate pentru îmbunătățirea sau menținerea caracterului adecvat al beneficiilor pensiilor.


Corelarea vârstei legale de pensionare de speranța de viață este o modalitate bună de reconciliere a sustenabilității/durabilității și adecvării sistemelor de pensii în contextul îmbătrânirii populației. 


Raportul european privind adecvarea pensiilor (2015) demonstrează modul în care desfășurarea unei activități până la o vârstă mai înaintată poate ajuta la menținerea sau chiar creșterea nivelul viitor al ratelor de înlocuire.


În 9 state membre, întârzierea pensionării cu doi ani dincolo de vârsta de pensionare standard este proiectată să crească rată netă de înlocuire cu 5 sau mai multe puncte procentuale, pentru o persoană cu venituri medii. Efectele asupra ratei de înlocuire pentru o persoană cu venituri mici sunt similare. 

Cu toate acestea, un mecanism puternic de descurajare a pensionării anticipate va conduce la scăderi substanțiale ale ratei de înlocuire în alte state membre ale Uniunii Europene.

Succesul reformelor în domeniul pensiilor prin restricționarea pensionării anticipate, creșterea vârstei de pensionare și eventual corelarea acesteia cu beneficiile obținute odată cu creșterea speranței de viață depind de locul de muncă și de măsurile care susțin carierele de lucru neîntrerupte, atât pentru femei, cât și pentru bărbați. Astfel de stimulente pot influența practicile de management doar într-o anumită măsură. 

Pentru a permite o viață activă mai îndelungată, condițiile de sănătate și abilitățile profesionale trebuie menținute pe măsură ce persoanele îmbătrânesc. Chiar și pentru lucrătorii mai în vârstă cu competențe deosebite, mobilitatea în muncă trebuie să fie garantată. Flexibilitatea în cadrul contractelor de muncă este un aspect deosebit de util care trebuie să permită încurajarea lucrătorilor să își extindă perioada de activitate.

Gradul de autonomie în muncă, organizarea acesteia, accesul la rotația locurilor   de muncă și capacitatea de a dispune de un program flexibil sunt măsuri importante pentru îmbunătățirea echilibrului între viața profesională și viața proprie a cetățenilor.

Cu privire la persoanele care nu pot să susțină o perioadă de muncă mai lungă, va fi important să se stabilească anumite măsuri specifice pentru protejarea acestora împotriva sărăciei sau pentru acordarea unui alt tip de venit minim. Pe de altă parte trebuie avută în vedere și reducerea impactului privind drepturile de pensie cauzate de perioade considerabile de boală, șomajul, perioadele de îngrijire etc. 


Economiile pentru pensiile suplimentare vor fi necesare în multe țări europene pentru asigurarea unor rate de înlocuire adecvate. O serie de țări au introdus măsuri suplimentare pentru completarea pensiilor publice cu schemele de pensii private, dar nu există oportunități de dezvoltare ulterioară a economiilor suplimentare pentru pensii.


Datorită reformelor deja adoptate sau planificate în majoritatea statelor membre, pe termen mediu și lung cheltuielile publice pentru pensii au fost îmbunătățite într-un mod semnificativ, dar rămâne o problemă deschisă în mai multe țări ale UE. Câteva state se pot confrunta, de asemenea, cu sustenabilitatea sistemelor de pensii publice pe termen scurt și mediu. Luxemburg, Slovenia, Belgia, Malta, Germania și Slovacia se confruntă încă cu creșteri importante ale cheltuielilor privind pensiile publice, fiind important de observat dacă scăderea cheltuielilor cu pensiile publice în alte state (Croația, Letonia, Danemarca, Franța, Italia) ar afecta adecvarea globală și protecția veniturilor pentru persoanele în vârstă.

Sustenabilitatea sistemului public de pensii conform raportului Allianz

SISTEMELE DE PENSII ÎNTR-O SERIE DE STATE MEMBRE ALE UNIUNII EUROPENE


AUSTRIA

Îmbătrânirea populației reprezintă o provocare financiară majoră pentru sistemele publice de pensii din Austria, care sunt în principal bazate pe sistemul PAYG. 


Proiecțiile bugetare relevă faptul că se așteaptă o creștere a cheltuielilor legate de pensiile publice de la 13,4% din PIB în anul 2004, la un nivel de 14,2%  în anul 2032, apoi va rezulta o scădere la un nivel de 12% din PIB în 2050.


Dinamica cheltuielilor se presupune că este atenuată considerabil de reformele recente privind vârsta legală de pensionare, condiții mai stricte de eligibilitate, implementarea unor asigurări de pensie actuariale corecte, ajustarea pensiilor cu evoluția prețurilor de consum și armonizarea diferitelor sisteme publice de pensii. Acești factori se vor consolida sistemul public de pensii chiar și pe termen lung, deoarece plafonul de 10% pentru pierderile de pensii va dispărea treptat, în special după anul 2033, atunci când armonizarea sistemelor publice de pensii va fi pe deplin eficientă. 

Măsuri


- pe parcursul ultimilor ani, Austria a reformat mai multe elemente ale sistemului naţional de pensii. Astfel, pilonul I a fost transformat într-un sistem naţional de contribuţii definite şi a fost introdus pilonul III; 


- în cadrul celui de-al doilea pilon de pensii a fost implementată o nouă schemă de plăţi compensatorii. Potrivit acestei scheme, fiecare angajator trebuie să transfere 1,53% din salariul lunar al unui angajat într-un fond înfiinţat special în acest scop;

- pensionarea înainte de vârsta de 65 de ani conduce la reducerea pensiei cu 4,2% pentru fiecare an de pensie anticipată;


- pentru pensionarea târzie se alocă un procent suplimentar de 4,2% între 65 şi 68 de ani;


- cumularea salariului cu pensia este posibilă, dar există o limită a câştigurilor;


- dacă pensionarii cu vârsta mai mică de 65 de ani câştigă mai mult de 349 euro/lună, pensia este complet retrasă. După vârsta de 65 de ani, este permisă obţinerea de câştiguri nelimitate;


- pensionarea timpurie  este posibilă de la 62 ani pentru bărbaţi şi 57 ani pentru femei, sub rezerva unei perioade de 37,5 ani de contribuţii;


 - din anul 2017, vârsta de pensionare timpurie pentru femei este de 60 de ani, iar pentru bărbaţi de 65 de ani.

BELGIA
Principalele măsuri privesc creșterea vârstei efective de pensionare cu 2 ani fără a modifica vârsta standard de pensionare, în principal prin intermediul schimbării condițiilor de pensionare anticipată și prin creșterea treptată a numărului de ani de carieră necesari
. În primul pilon, pensia contributivă (întreagă) este plătită pensionarilor care au contribuit timp de 45 de ani. Această prestație este plătită parțial și celor care au contribuit cel puțin 30 de ani.

Măsuri


- pensia ocupațională voluntară: 45,2%; 


- pensie privată (pilonul III): reducere fiscală de până la 950 euro/an;


- pensionarii cu o pensie peste un prag minim plătesc o contribuţie de asigurări sociale de pentru sănătate şi invaliditate de 3,55%. 


- pragul minim este de 1.255,42 euro / lună, începând cu 2008 pentru un pensionar singur;


- se achită o taxă de "solidaritate" pentru toate tipurile de pensii  (de stat, ocupaționale sau private), de la un nivel de 2.012,75 euro / lună pentru un pensionar singur şi 2.373,58 euro / lună pentru un pensionar cu persoane aflate în întreţinere. Taxa este cuprinsă între 0,5% şi 2% din nivelul brut al pensiei.


- de la reforma sistemului de pensii, din anul 2003, schemele private de pensii trebuie să ofere o garanţie minimă, care este de 3,75% pentru contribuţiile angajaţilor şi de 3,25% pentru contribuţiile angajatorului. Garanţia trebuie să fie aplicată pe toată durata de viaţă a persoanei care cotizează. Conform legii, toate schemele care funcţionează în cadrul pilonului II asigură o pensie privată minimă şi pot indexa sumele acordate cu rata inflaţiei. 


BULGARIA


Primul pilon este un sistem de asigurări publice de pensii de tip PAYG, care are la bază principiul participării obligatorii și al universalității, acoperind toate tipurile de activități economice și toate categoriile de persoane care desfășoară activități în Bulgaria. Acesta este finanțat prin contribuțiile angajatorilor și angajaților, precum și prin transferuri de la bugetul de stat pentru acoperirea tuturor prestațiilor, inclusiv a unor perioade necontributive, care sunt considerate perioade de asigurare. 


Din 2009 statul a devenit un "al treilea asigurător" și plătește contribuții egale cu 12% din venitul total de asigurare al tuturor persoanelor asigurate. În plus, statul are obligația să acopere eventualele deficite ale sistemului public de pensii.


Rata contribuției pentru pensie (fără contribuția statului) este de 17,8% din valoarea venitului brut. Pentru persoanele născute după 1959, rata de contribuție pentru primul pilon este de 12,8%, iar un procent de 5% este transferat în cel de-al doilea pilon. 

Al doilea pilon de pensii este un sistem suplimentar de asigurare obligatorie. Se bazează pe conturile individuale de economii la pensie gestionate de societăți de pensii private/companii. Al doilea pilon obligatoriu este alcătuit din două tipuri de fonduri de pensii: 

- fondurile universitare de pensii;


- fondurile profesionale de pensii.

Până în anul 2030, ponderea din PIB prognozată a cheltuielilor cu pensiile evidențiază o tendință de scădere care rezultă din condițiile de eligibilitate sporite pentru dobândirea unei pensii pentru limită de vârstă (creșterea vârstei legale de pensionare și a anilor de serviciu necesari) și cele asociate unui număr mai mic de pensionari. 

Cheltuielile pentru pensiile de invaliditate se măresc datorită faptului că se așteaptă un număr mai mare de pensii de invaliditate ca alternativă la introducerea unor condiții mai stricte de eligibilitate pentru dobândirea de pensii pentru limită de vârstă.

Măsuri


- de la 1 ianuarie 2012, durata de muncă necesară pentru pensie crește cu 4 luni în fiecare an până la 37 de ani pentru femei și 40 de ani pentru bărbați în anul 2020 (în 2011 perioada necesară a fost de 34, respectiv 37 de ani);


- creșterea vârstei legale de pensionare a fost realizată în anul 2012, în loc de 2021, așa cum a fost planificat inițial. Aceste majorări sunt stabilite pentru a se atinge vârsta de pensionare de 65 de ani pentru bărbați în anul 2017 și de 63 de ani pentru femei în 2020;

- în perioada 2010-2012, indexarea pensiilor a fost suspendată.

CEHIA

Adecvarea veniturilor pensionarilor este asigurată obligatoriu în Republica Cehă prin participarea la sistemul unic de asigurare de pensie de bază pe parcursul desfășurării activității economice și accesul liber la schemele de pensii private (cu subvenții de stat)
. 


Măsuri

- rata de contribuţie pentru o pensie voluntară suplimentară este de 2,8%;

- pentru pensionarea întârziată se acordă un spor de 6%/an, peste vârsta de 65 de ani;


- reforma sistemului de pensii din anul 2010 permite cumulul pensiilor cu salariile, sporul acordat în acest caz pentru pensionarea întârziată fiind de 0,4%/an;  


- pensionarea anticipată prevede reducerea pensiilor cu un procent de 6%/an (după 25 de ani de contribuţie).

DANEMARCA

Sistemul de pensii danez este compus din trei piloni:

(1) o pensie de stat (care cuprinde mai multe scheme minore)

(2) pensiile ocupaționale semi-obligatorii

(3) economiile de pensii personale
.


Măsuri

- vârsta de pensionare este crescută treptat de la 65 până la 67 de ani în perioada 2019-22, la 68 de ani în 2030, la 69 în 2035 și la 70 de ani în 2040, cu condiția ca speranța de viață să crească cu 5 ani;


- veniturile curente la toate economiile de pensii se impozitează cu 15,3%; 


- se introduc scheme de pensie finanţate integral din cotizaţii convenite între partenerii sociali, cu grad de acoperire universală;


- un sistem nou introdus în anul 2008 se bazează pe un model bazat pe rate ale dobânzii, 80% din contribuţii mergând la fondul de garantare, iar 20% sub formă de bonusuri;


- pensiile ocupaţionale sunt instituite prin acordurile colective de muncă încheiate între angajatori şi sindicate. Sunt plătite persoanelor care au împlinit vârsta de 60 de ani, sub formă de anuităţi, sume forfetare sau prin returnarea totală a plafonului acumulat. 


Conform calculelor privind modelele economice actuale, aceste acțiuni  au fost considerate suficiente pentru finanțarea creșterilor cheltuielilor legate de sistemul de pensii, îngrijirea medicală și îngrijirea vârstnicilor, problema sustenabilității fiind în mare măsură rezolvată.

ESTONIA

Pensia de stat este finanțată integral din contribuțiile sociale ale contribuabililor. Valoarea asigurării de pensie din impozitul social este de 20% sau 16% din salariul brut al unei persoane, în funcție de participarea persoanei la cel de-al doilea pilon de pensii.


Până în anul 1999, sistemul a luat în considerare numai vechimea, anii lucrați înainte de pensionare, la care a fost adăugată o sumă forfetară. Din 1999, a fost adăugată la calcul o componentă de asigurare, calculată pe baza impozitului social plătit pentru angajat înainte de pensionare, fapt ce a determinat ca primul pilon să depindă mai mult de veniturile persoanelor.


Al doilea pilon a fost creat în 2002 și este obligatoriu pentru toți cei născuți după 1983. Persoanele mai în vârstă au avut dreptul să se alăture celui de-al doilea pilon până în anul 2010. În cadrul acestui pilon, o persoană contribuie cu 2% din salariul brut, în timp ce statul adaugă încă 4% din impozitul social plătit de angajator (ca parte din totalul de 20% din contribuția de asigurări de pensie).


Al treilea pilon permite fiecărui cetățean să depună contribuții suplimentare. 


În Estonia, ca în multe țări europene, primul pilon nu este sustenabil din punct de vedere financiar, existând o populație în curs de îmbătrânire și în continuă scădere. De asemenea, pensiile sunt destul de scăzute, adesea aproape de pragul relativ de sărăcie. Potrivit datelor statistice, rata de înlocuire este de 42%. De asemenea, inegalitatea pensiilor va crește probabil în viitor. Un studiu realizat de Centrul pentru Studii Politice PRAXIS din 2015 a constatat că, până în 2048, pensia de stat va fi calculată pe baza a 70% din câștigurile individuale ale unei persoane pe întreaga durată de viață (44 de ani de muncă)
.


Măsuri


- vârsta de pensionare crește cu trei luni, de la 63 până la 65 de ani până în anul 2026;


- flexibilitatea pe termen lung a pensionării, opțiunea de a întârzia ieșirea la pensie, care poate conduce la obținerea de beneficii mai mari în anii următori și opțiunea de pensionare anticipată, dar cu o pensie redusă pentru limită de vârstă. Pensia este redusă cu 4,8%/an pentru fiecare an de pensionare anticipată;


- posibilitatea de a primi o pensie parțială, pe lângă posibilitatea de a alege anul pensionării;


- în situaţia înscrierii în pilonul II de pensii, în cazul în care contribuţiile depuse sunt cuprinse între 10 şi 50 de pensii medii la nivel naţional, achitate conform calculului stabilit de pilonul I de pensii, persoana în cauză are posibilitatea de a alege plata unei sume lunare egală cu valoarea pensiilor de stat. În cazul în care contribuţia este mai mică de valoarea a 10 pensii medii, persoana în cauză  are dreptul de a retrage întreaga sumă depusă;

- oportunitatea ca persoanele născute între 1970 și 1982 să se alăture celui de-al doilea pilon (aproximativ un sfert din persoanele eligibile nu sunt înscrise în acest sistem).

FINLANDA

Sustenabilitatea sistemului public de pensii depinde de acordul dintre partenerii sociali și guvern, nivelul pensiilor, ​​vârsta de la care sunt plătite și de alte moduri în care riscurile sunt partajate între cetățean și stat
.


Măsuri


- începând cu anul 2010, veniturile obţinute din pensie sunt reduse în conformitate cu creşterea speranţei de viaţă. În perioada 2002-2040, statisticile prevăd o creştere a speranţei de viaţă cu 6,1 ani, peste vârsta de pensie de 65 de ani. Ajustarea ia forma unei scăderi de 2%/an;

- pentru pensia privată, din anul 2005, rata de acumulare este de 1,5% din câştigurile obţinute pentru categoria de vârstă 18-52 ani, 1,9% pentru categoria de vârstă 53-62 ani şi de 4,5% pentru categoria 63-67 ani.


FRANȚA

Reforma care a intrat în vigoare în 2014 a asigurat sustenabilitatea sistemelor de pensii de tip pay-as-you-go garantând echilibrul financiar al acestora până în 2020 și menținerea acestui echilibru până în anul 2040.


Pentru a garanta echilibrul pe termen lung (având în vedere creșterea constantă a speranței de viață la 65 de ani), perioada de asigurare este, de asemenea, în creștere constantă. Reforma stabilește creșterea duratei asigurărilor  până la un maxim de 43 de ani (172 trimestre) pentru generațiile născute după anul 1973
. 


Măsuri

- reforma sistemului de pensii, începută în 1993 şi continuată în 2003, a îmbunătăţit stabilitatea sistemului pe termen lung, prelungind perioada de asigurare cerută pentru obţinerea unei pensii complete (numărul de ani va creşte în funcţie de viitoarea creştere a speranţei de viaţă) şi a promovat rămânerea în câmpul muncii cât mai mult timp;


- astfel, pentru funcţionari se prevede creşterea progresivă a duratei de cotizare (în funcţie de evoluţia speranţei de viaţă), pentru obţinerea unei pensii complete (40 ani sau 160 trimestre). Din 2009, durata a crescut cu un trimestru pe an, până în 2012;



- s-a adăugat tuturor salariaţilor la perioada de contribuţie de până la trei ani, pentru studii; 



- s-a introdus un sistem de subcote şi supracote - persoanelor cu vârsta de peste 60 ani şi peste 40 de ani de cotizare, astfel încât se majorează pensia cu 3% pentru fiecare an suplimentar;



- s-a introdus aplicaţia economisire pentru pensie;



- a fost îmbunătățit dreptul la informare individuală a salariatului referitor la pensionare;



- s-a oferit posibilitatea manifestării libertăţii individuale şi supleţei sistemului de pensionare, în cunoştinţă de cauză;



- la pensionarea anticipată s-a aplicat un "coeficient de anticipare" şi un mecanism de tip "vârsta pivot", care permite o progresivitate sporită, până în anul 2020;




- cele mai multe scheme de pensii private se încadrează în pilonul II. Angajamentele încheiate constau în combinarea metodelor de investiţii pentru a se asigura o pensie finală cât mai apropiată de nivelul ultimului salariu.


- companiile care gestionează fondurile de pensii private acordă pensii egale cu 1,8-2% din salariul final, pentru fiecare an de serviciu al solicitantului. Pentru o carieră de 37,5 ani în cadrul sistemului, astfel de pensii globale reprezintă între 67,5 şi 75% din salariul final, nivel comparabil cu procentul de 75% oferit de schema de pensii oferită de stat în cadrul pilonului I.

GERMANIA


Din anul 2009 au fost implementate şase obiective privind reforma pensiilor:


1. acoperirea sistemului de pensii (inclusiv sistemele obligatorii și voluntare);


2. crearea unei compatibilități unitare a sistemului de pensionare;


3. accesibilitatea pensiilor pentru contribuabili, precum și stabilitatea financiară;


4. acordarea de stimulente pentru forța de muncă;


5. minimizarea costurilor administrative;


6. securitatea beneficiilor prin diversificarea economiilor de pensii.


Măsuri


- peste 50% din totalul forţei de muncă, reprezentat de funcţionarii publici, precum şi persoanele care desfăşoară activităţi independente au sisteme proprii de pensie, aceste scheme devenind importante după anul 2011;


- factorul de durabilitate leagă nivelul de ajustare a valorii punctului de pensie de raportul dintre numărul de pensionari şi cel al contribuabililor. Astfel, creşterea numărului de pensionari conduce la scăderea nivelului de ajustare a valorii punctului; 


- pe termen lung, nivelul de ajustare a valorii punctului de pensie va fi cu 14% mai mică decât creşterea salariului mediu;


- până în anul 2008, se impozita doar 56% din nivelul pensiei. Până în anul 2020, impozitul pe pensii va creşte cu 2 puncte procentuale/an, iar din 2020 până în 2040 cu 1 punct procentual/an, aplicat la nivelul anului 2006 pentru procentul de 56% care se impozita;


- cel mai important factor pentru stabilirea beneficiilor obţinute prin schemele oferite de sistemele de pensii private este contribuţia plătită pe tot parcursul carierei. În plus, beneficiile pensiilor ocupaţionale şi voluntare depind foarte mult de metoda de calcul.

ITALIA

Pensia anticipată (APE), aprobată ca parte a legii bugetului din 2017, este aplicată inițial lucrătorilor născuți între anii 1951 și 1953. Astfel, aceștia pot să se pensioneze înainte de a atinge cerințele legale de vârstă sau contribuție, prin împrumuturi individuale cu rată scăzută.


Acești pensionari timpurii vor începe să ramburseze împrumuturile odată ce ajung la vârsta de pensionare. Împrumuturile sunt garantate de Institutul Național de Pensii Sociale (INPS), precum și fondul public de pensii și de asigurări sociale, care vor acționa ca o punte între pensionari și instituțiile financiare care prelungesc împrumuturile.


APE nu este disponibil imediat pentru toți lucrătorii, dar este văzut ca un posibil răspuns la creșterea cerinței de pensionare. 

Aceasta este o  măsură experimentală  în vigoare până la 31 decembrie 2018, în anumite condiții și sub rezerva limitelor bugetare
.


Măsuri

- există atât sisteme de pensie voluntară, cât şi de pensii ocupaţionale, ambele fiind deschise sau închise, în funcţie de negocierile colective;


- rata de contribuţie este în medie de 6,91%;


- fondul de pensie facultativă achitat pensionarilor depinde de mai mulţi factori, cum ar fi nivelul brut al rentabilităţii realizat de investiţiile financiare ale acestui fond, costurile de operare, regimul fiscal aplicat, speranţa de viaţă a pensionarilor, impozitul achitat de fond statului, etc.;


- există două surse de finanţare a fondurilor de pensii private:


▪ contribuţiile angajatorilor şi/sau angajaţilor, care au un nivel minim stabilit prin acordurile contractuale dintre părţi;


▪ contribuţia reprezentând salariul amânat, care se acordă la încheierea activităţii, în valoare de 7% din salariul brut;


- valorificarea anuală a fondurilor de pensii private se finalizează prin acordarea suplimentară a unei sume reprezentând 0,75-1,5% din valoarea reală a inflaţiei.


LETONIA

Schema de pensii cu contribuţie naţională (CND) definită a intrat în vigoare în 1996 şi se bazează pe principiul solidarităţii, în baza contribuţiilor făcute. Există credite de pensie pentru perioadele fără salariu sau pensii minime. Pensiile se indexează.

Schema de pensii cu contribuţie financiară (CFD) definită a intrat în vigoare în 2001 şi se bazează pe redistribuirea contribuţiilor, în baza investiţiilor pe piaţa financiară de capital. Participarea este obligatorie începând cu 2034 şi opţională în perioada de tranziţie. La vârsta pensionării, se poate alege între anuitate pe viaţă, sau pensie cu CND şi plată în sistem de rate. 


Companiile private de administrare a fondurilor pot oferi trei scheme cu diferite procente de risc şi profit. Spre deosebire de alte state, în Letonia, al doilea pilon pensii este considerat a fi o parte a sistemului de pensii de stat. La atingerea vârstei de pensionare, participanţii trebuie să aleagă o modalitate de utilizare a capitalului subscris - primirea unei sume anuale, care este stabilită prin contract sau rambursarea integrală a întregii sume. 


MAREA BRITANIE

În general, sistemele de pensii la locul de muncă pot fi împărțite în două tipuri diferite
:


- beneficiu definit (DB) - în cazul în care schema promite să plătească o sumă prestabilită pentru pensie pentru membrii săi, pe baza salariului și anilor de contribuție, independent de venituri din investiții; 


- contribuția definită (DC) - în care individul și adesea angajatorii contribuie într-un fond de pensii, iar valoarea pensiei pe care o primesc membrii depinde de cât de mulți bani au fost plătiți și cât pot fi returnați.


Măsuri

- în perioada cuprinsă între anii 2024 şi 2046, reforma sistemelor de pensie propune creşterea progresivă a vârstei de pensionare la 68 de ani pentru toţi asiguraţii, baza acestei propuneri fiind creşterea speranţei de viaţă;

- aproximativ 35% dintre angajaţi sunt în afara sistemului public principal de pensii, fiind încadraţi în sistemul suplimentar de pensii de stat, într-un sistem de pensii ocupaţionale (furnizat de către angajator), într-un sistem de pensie personală sau de alt tip, care sunt furnizate de companii de servicii financiare;  


- până în 2012, în termeni generali, angajaţii care părăsesc sistemul de stat, ca şi angajatorul respectiv, trebuiau să plătească o mică contribuţie la sistemul de asigurări naţionale;


- creditul de pensie introdus în 2003, este un avantaj fiscal săptămânal gratuit pentru persoanele cu vârsta de 60 sau peste care trăiesc cu venituri mici, garantând tuturor pensionarilor un venit peste un anumit nivel;


- creditul de pensie nu se bazează pe contribuţiile de asigurări naţionale.


OLANDA

Potrivit Melbourne Mercer Global Pension Index (MMGPI - 2017), sistemul de pensii din Olanda ocupă locul al doilea în lume, după Danemarca, din punct de vedere al sustenabilității
. Factorii luați în calcul includ acoperirea sistemelor de pensii din sectorul privat, vârsta de pensionare, nivelul demografic, nivelul datoriei guvernamentale și creșterea economică. În plus față de acești factori, sunt luate în considerare ratele de contribuție și nivelul pensiilor.


Măsuri

- vârsta de pensionare pentru pilonul pensiilor de stat va crește treptat la 66 în 2018 și la 67 de ani în 2021;


- vârsta pentru majorarea suplimentară a pensiei în cadrul celui de-al doilea pilon este de 67 ani din 2014;

- pensia privată este obligatorie, cele mai multe sisteme oferind un beneficiu de 1,75% din venituri pentru fiecare an de muncă, ceea ce presupune o rată de înlocuire de 70%, după un stagiu complet de 40 de ani. Peste 91% din angajați acumulează o pensie suplimentară. Împreună cu pensia de stat, pensia suplimentară trebuie să fie suficientă pentru a menține un nivel de trai bun după data pensionării. 

- sistemul de pensii ocupaţionale este interconectat cu sistemul public de pensii.

POLONIA

Pensiile de stat pentru limită de vârstă sunt finanțate din contribuția pentru pensie, 19,52% din salariul brut al angajatului, împărțit între angajatori și angajați (12,22%, respectiv 7,3%), conform legii. O contribuție suplimentară de 13% din salariu este plătit pentru pensiile de invaliditate și de urmaș.

Măsuri

- în anul 1999 a fost pus în aplicare un nou sistem, constituit dintr-un prim pilon de asigurări sociale şi pilonul doi, bazat pe conturi individuale private obligatorii. Asiguraţii născuţi înainte de 31 decembrie 1948 au rămas în vechiul sistem. Cei născuţi între 1 ianuarie 1949 şi 31 decembrie 1968 au putut opta pentru noul sistem sau au rămas în vechiul sistem. Asiguraţii născuţi după 31 decembrie 1968 au fost, în mod obligatoriu, afiliaţi la noul sistem de pensii private şi cotizează atât la primul, cât şi la al doilea pilon;

- al doilea pilon de pensii, finanţat într-un procent de 1,75% din contribuţia obligatorie a angajatului, este considerat un fond deschis. Este garantat de fonduri de garantare private; 

- al treilea pilon de pensii, voluntar, funcţionează ca o sursă de realocare a veniturilor pe întreaga durata de viaţă a individului. 

Are două forme:


- programe de pensii ocupaționale (PPE) - aplicate în mod liber prin angajator care colaborează cu fondul de pensii. Contribuția de bază plătită de angajator este de maxim 7% din salariul angajatului, suma putând fi completată de către angajat.

- conturi individuale de pensie (IKE / IKZE) - contribuții nu mai mari de 3 ori (IKE) sau 1,2 ori (IKZE) din salariul mediu pe economie. Profiturile sunt scutite de impozit în cazul IKE sau sunt impozitate cu 10% în cazul IKZE
.


SPANIA

În urma reformei din 2011, acumularea pentru pensie este de 50% după 15 ani, după care va atinge 100% după 37 de ani de muncă. Începând cu al 15-lea an și după aceea cu fiecare lună suplimentară de contribuții, acumularea fondului de pensie va crește cu 0,19%/lună, între lunile 1-248, și 0,18%/lună ulterior. Valoarea bazei maxime va fi 100% din baza de câștiguri.


Un nou index de ajustare a pensiilor (IRP) se aplică începând cu anul 2014, iar din anul 2019 se va introduce un factor de sustenabilitate (FS), care va fi aplicabil noilor prestații de pensii. Acest factor ia în considerare creșterea speranței de viață a noilor pensionari. Pe baza estimărilor naționale provizorii, factorul de sustenabilitate este estimat a fi de 0,88 în 2061, pentru cei care intră pe piața muncii la vârsta de 20 de ani în anul 2016
.

Măsuri

- pensionarea anticipată este posibilă cu patru ani înainte de vârsta de pensionare în caz de șomaj involuntar, cu 33 de ani de contribuții și cu doi ani înainte de vârsta legală de pensionare în cazul șomajului voluntar și 35 de ani de contribuții. Reducerea pensiilor pentru pensionarea anticipată variază de la 2% la 1,5% pe trimestru, în funcție de durata contribuțiilor;

- pensia minimă pentru pensionarii anticipați este de 595 euro/lună pentru pensionarii singuri și de 735,7 euro/lună pentru pensionarii cu un soț în întreținere. Creșterea beneficiului minim se realizează după împlinirea vârstei de 65 de ani, vârsta legală de pensionare în acest moment;

- pensionarea parțială este posibilă de la vârsta de 61 de ani și patru luni în 2016. În anul 2027, după finalizarea reformei, pensionarea parțială va fi posibilă la 63 de ani cu 36 de ani și șase luni de contribuții sau 65 de ani cu mai mult de 33 de ani de contribuții și mai puțin de 36 de ani și șase luni);


- pensionarea întârziată se realizează astfel: pentru muncitorii care au contribuit între 15 și 25 de ani și continuă să lucreze după vârsta de 67 de ani, beneficiul pensiei va crește cu 2% din baza de calcul pentru un an suplimentar. Creșterea este de 2,75%, cu 25 - 37 de ani de contribuții și de 4%, cu contribuții de peste 37 de ani.


- de la 67 de ani există, de asemenea, posibilitatea de a cumula pensia parțială cu cea cu jumătate de normă;


- din martie 2013, persoanele care depășesc vârsta normală de pensionare pot să cumuleze beneficiile de pensie cu cele obținute din muncă. În toate aceste cazuri, valoarea prestațiilor de pensie este redusă cu 50%;


- al doilea pilon de pensii este gestionat în cea mai mare parte de stat, fiind o completare a primului pilon de pensii, obligatoriu. În cazul salariaţilor, cuantumul acestui tip de pensie este determinat de contribuţiile făcute de către angajat şi angajator în cursul perioadei stabilite în conformitate cu legea în vigoare;


- schemele de contribuţii determinate sunt definite în felul următor: 


▪ cuantum fix;


▪ cuantumul prestaţiei este definit, iar contribuţiile vor varia în funcţie de rata de întoarcere a investiţiilor;    


▪ scheme hibride, în care sunt stabilite şi contribuţii pentru anumite situaţii neprevăzute.


SUEDIA

Schema de tip pay-as-you-go, aplicabilă în urma reformelor, afișează câteva caracteristici importante
:


• formula de calcul a beneficiilor a fost modificată, iar acestea se bazează pe toate câștigurile obținute pe parcursul unei cariere individuale. Prin urmare, există o legătură strânsă pe o bază individuală între beneficii și contribuții;


• regulile de indexare sunt legate de creșterea salariilor pentru a reflecta în pensii dezvoltarea bazei de contribuții;


• beneficiile se acordă în conexiune cu speranța de viață, rezultatul fiind că un beneficiu obținut la o anumită vârstă de către o persoană care aparține unei cohorte va fi mai mică decât cea pentru cohortele precedente, dacă speranța de viață a crescut;


• s-a înființat un fond de rezervă care funcționează ca un tampon pentru fluctuația distribuției pe vârste a populației;


• întregul sistem este conceput astfel încât să fie într-un echilibru financiar permanent, pentru a permite ca rata de contribuție să fie aceeași pe termen nelimitat.

Măsuri

- un procent de 86% din nivelul contribuţiilor se utilizează pentru plata pensiei de bază, 14% din sumă fiind finanţată prin capitalizare;


- contribuţiile pentru pensie pot fi plătite de angajat atât în cadrul pilonului I, cât şi în cadrul pilonului II, ambele obligatorii. Al doilea pilon acoperă perioadele de şomaj, boală, accidente de muncă şi handicap. Acest lucru are avantajul de a impune sistemelor de pensii să includă atât costurile directe, legate de beneficiile obţinute după încetarea activităţii, cât şi costurile indirecte;


- costurile de garanţie ale fondurilor de pensii reprezintă circa 2,2% din PIB, 30% din aceste costuri fiind colectate din impozitele locale. Pe măsură ce noii pensionari care vor intra în sistem vor avea pensii mai mari, nevoia de garantare va scădea. Dacă în anul 2015 costurile de garanţie au fost de 1,2%, se estimează că până în anul 2050 acestea vor scădea sub 0,5%.

UNGARIA

În prezent, sistemul de pensii din Ungaria se bazează pe trei piloni
:


- primul pilon: sistemul de stat (pay-as-you-go);

- al doilea pilon: sistemul de fonduri private de pensii, care nu mai este obligatoriu din anul 2013;

- al treilea pilon: sistemul de fonduri private de pensii facultative.

Măsuri

- un pachet de reforme majore şi-a produs efectele începând de la 1 ianuarie 1998, prin introducerea schemei de pensii multipilon, care a modificat schema publică de pensii şi a introdus o schemă capitalizată obligatorie pentru toate persoanele care au început să lucreze începând cu 30 iunie 1998, fiind opţională pentru cei cuprinşi în schemele ocupaţionale anterior acestei date;

- principalele măsuri au vizat, în principal, creşterea vârstei de pensionare, restrângerea gamei criteriilor de eligibilitate şi reducerea ratei contribuţiilor. Vârsta obligatorie de pensionare pentru bărbați, de 62 de ani, este mai mică decât media UE, de 65 de ani, numai în Malta (61 ani) fiind mai mică decât în Ungaria;


- dacă un membru al unui fond privat decide în mod voluntar să renunțe la asigurarea socială oferită de sistemul de pensii de stat, după 31 decembrie 2011, i se permite să contribuie cu 100% din fondul de pensie la sistemul privat. În acest caz, persoana respectivă va ieși din sistemul de pensii de stat și nu va acumula alte drepturi de pensie pentru anii de serviciu care vor urma;

